Anne Baastrup (SF), 1998-01-22:
Debatten om Danmarks Statistiks tal udviklede sig før frokost, så det blev til en blanding af generel flygtningepolitik og tal.
Nu har jeg det sådan, at jeg har utrolig svært ved at gennemskue statistikker, men én ting har jeg dog forstået af de to tabeller, der var til debat: Det er forudsat, at fortiden fortsætter i fremtiden.
Med andre ord: De mange forskellige konflikter, der har været i vores nærområder, samt den forfærdelige borgerkrig, vi har oplevet her i vores egen del af verden, forventes at finde sted på den ene eller den anden måde også i de kommende år.
Det håber jeg ikke.
Jeg håber ikke, at vi også fremover skal være vidner til, at mennesker sendes på flugt.
Jeg håber, at det tal på 26 millioner internt og eksternt fordrevne mennesker, der nu er på globalt plan, ikke også vil eksistere i år 2020. Men hvis det sker, må vi i Danmark som et af de rigeste lande i verden være parat til at afhjælpe det.
Desværre vil Danmark nok ikke få lov til at hjælpe disse mennesker.
Det handler om det Fort Europa, der er ved at blive opbygget, som bl.a. skyldes Danmarks tiltræden af Schengensamarbejdet, og hvor vi om kort tid vil kunne se, hvordan de ydre grænser forstærkes, og hvor mennesker venter i grufulde flygtningelejre i vores nærområde.
Husk fjernsynets afsløring af, hvorledes Letland opsamler flygtninge med henblik på tilbagesendelse og lader dem vente under kummerlige forhold.
Det handler om, at EU har etableret visumtvang over for stort set alle de lande, hvor man kan forvente, at der opstår flygtningestrømme.
Vi ser nu, at ministrene i EU's råd for retlige og indre anliggender ønsker at opbygge kontrolsystemer, så fingeraftryk og måske også DNA-test hurtigt kan køre igennem systemet med henblik på sikker identifikation osv., alt sammen tiltag, der forleden fik indenrigsministeren til i Retsudvalget klart at give udtryk for, at antallet af flygtninge med de nye tiltag helt sikkert vil falde generelt i EU-medlemslandene.
Så de borgerlige kan tage det helt roligt.
Så sættes der turbo på denne udvikling, og skulle der komme bådflygtninge til Italien, lukkes de indre grænser med det samme, indtil Italien lærer at sende flygtningene hjem.
Med andre ord: Af de formodede godt 230.000 indvandrere og flygtninge, der på baggrund af de hidtidige erfaringer kan forventes at ankomme til Danmark, sådan som jeg i hvert fald forstår tabellerne, vil mange simpelthen ikke få lov.
En anden forudsætning, som Danmarks Statistik har lagt til grund,
er, at fertiliteten hos flygtninge og indvandrere fortsat vil være på samme niveau.
Det er tilsvarende en forudsætning, der vil kunne anfægtes, men det kræver initiativer fra det danske Folketing, det kræver integration i det danske samfund, og det kræver, at der bliver plads på arbejdsmarkedet også for kvinderne.
Tænk på, at den tidligere, borgerlige regering har haft den kulturelt betingede danske særegenhed: Den har ladet stå til, hvad angår enhver form for integrering.
Tænk på, at vi først i det herrens år 1997 skal se et lovforslag om integration.
Så vidt jeg kan forstå, når jeg taler med unge kvinder
af anden etnisk herkomst,
De ønsker at leve som moderne mennesker i et
moderne samfund, hvor man ikke får mange børn af hensyn til sin alderdom.
Den forudsætning har Danmarks Statistik ikke kunnet inddrage, for den viser sig først om nogle år, når disse kvinder kommer i den fødedygtige alder.
Kort sagt, jeg tror, de borgerlige kan tage det helt roligt, og hvis de stadigvæk er nervøse, så se på de forslag, der skal behandles fra regeringens side i eftermiddag.
Den danske regering er villig til at tilsidesætte konventioner for at imødekomme råberiet fra højre side.